**Συνήθεις Ερωτήσεις – Απαντήσεις**

1. Πότε υποβάλλονται οι αιτήσεις για φοιτητική χορηγία;

Οι αιτήσεις αρχίζουν να υποβάλλονται μετά που θα εκδοθεί σχετική ανακοίνωση από την Υπηρεσία Χορηγιών και Επιδομάτων. Συνήθως αυτό γίνεται αρχές Φεβρουαρίου κάθε έτους.

1. Πότε λήγει η προθεσμία υποβολής των αιτήσεων για φοιτητική χορηγία;

Με βάση τον Περί Κρατικής Φοιτητικής Μέριμνας Νόμο του 2015 έως 2022, οι ενδιαφερόμενοι θα πρέπει να υποβάλλουν τις αιτήσεις τους μέχρι την 31η Μαρτίου κάθε έτους. Νοείται ότι αιτήσεις που θα υποβληθούν μετά την καθορισμένη ημερομηνία, θα θεωρούνται εκπρόθεσμες και θα απορρίπτονται.

1. Πού βρίσκω την αίτηση;

Τα έντυπα αιτήσεων για την κρατική φοιτητική μέριμνα είναι διαθέσιμα ΜΟΝΟ μέσω της ιστοσελίδας του Υπουργείου Οικονομικών (<http://www.mof.gov.cy>). Δεδομένου ότι τα Κέντρα Εξυπηρέτησης του Πολίτη (ΚΕΠ) και τα Κέντρα του Πολίτη (ΚΕΠΟ) δεν έχουν στη διάθεσή τους έντυπα αιτήσεων, οι πολίτες θα πρέπει να εξασφαλίσουν τα σχετικά έντυπα αίτησης προτού προσέλθουν στα ΚΕΠ και στα ΚΕΠΟ.

1. Πού υποβάλλω την αίτηση;

Η παραλαβή των αιτήσεων θα γίνεται ΜΟΝΟ από τα κατά τόπους ΚΕΠ και ΚΕΠΟ που στεγάζονται στα Κεντρικά Επαρχιακά Ταχυδρομεία.

1. Χρειάζεται να κάνω ξεχωριστή αίτηση για φοιτητική χορηγία και ξεχωριστή για τα φοιτητικά επιδόματα;

Όχι, δε χρειάζεται. Με την υποβολή της αίτησης για φοιτητική χορηγία, οι λειτουργοί εξετάζουν την αίτηση και για σκοπούς παραχώρησης φοιτητικών επιδομάτων. Σημειώνεται ότι δικαιούχοι των φοιτητικών επιδομάτων είναι μόνο πτυχιούχοι φοιτητές.

1. Ο/Η γιος/κόρη μου είναι δευτεροετής φοιτητής/τρια. Πρέπει να υποβάλω ξανά όλα τα δικαιολογητικά που επισύναψα και πέρσι;

Όχι. Χρειάζεται σίγουρα βεβαίωση φοίτησης από το Πανεπιστημιακό ίδρυμα που φοιτά, καθώς και τα εισοδήματα των μελών της οικογένειας. Τα υπόλοιπα δικαιολογητικά πρέπει να προσκομίζονται εκ νέου, μόνο στην περίπτωση που αλλάζουν κάποια από τα στοιχεία της οικογένειας (π.χ. διαζευγμένοι γονείς, νέος γάμος, πιστοποιητικό γέννησης νέου τέκνου, κλπ.)

1. Πότε θα ελεγχθεί η αίτησή μου;

Ο έλεγχος των αιτήσεων γίνεται με βάση την ημερομηνία υποβολής της κάθε αίτησης. Για να ελέγξετε την πορεία της αίτησής σας, παρακαλώ επισκεφθείτε τον λογαριασμό σας στην πλατφόρμα CYLOGIN και ακολουθήστε τις οδηγίες που αναγράφονται σ’ αυτόν.

1. Πόσο καιρό πρέπει να περιμένω για να πληρωθώ;

Δεν υπάρχει καθορισμένο χρονικό διάστημα. Η περίοδος εξέτασης των αιτήσεων εξαρτάται από την ημερομηνία υποβολής της αίτησης και τον όγκο των αιτήσεων που έχουν υποβληθεί.

1. Πότε θα πληρωθώ;

Η πληρωμή γίνεται αφού ολοκληρωθεί ο έλεγχος της αίτησης και πληρούνται όλες οι προϋποθέσεις του Νόμου.

1. Πληρώνομαι τη φοιτητική χορηγία μαζί με τα φοιτητικά επιδόματα;

Όχι. Πρώτα γίνεται η καταβολή της φοιτητικής χορηγίας. Η καταβολή των φοιτητικών επιδομάτων ακολουθεί ξεχωριστή διαδικασία και γίνεται σε μεταγενέστερο στάδιο και αφού ολοκληρωθεί η εξέταση όλων των αιτήσεων. Οι ενδιαφερόμενοι θα πρέπει να παρακολουθούν τις σχετικές Ανακοινώσεις στην Ιστοσελίδα του Υπουργείου.

1. Γιατί δεν δικαιούμαι να υποβάλω αίτηση;

Οι προϋποθέσεις διεκδίκησης φοιτητικής χορηγίας και φοιτητικών επιδομάτων παρατίθενται αναλυτικά στο Ενημερωτικό Έντυπο που βρίσκεται στην ιστοσελίδα της Υπηρεσίας Χορηγιών και Επιδομάτων [ΕΔΩ](http://www.moec.gov.cy/ypiresia_foititikis_merimnas/entypa.html) (<http://www.mof.gov.cy/ypiresia_horigion> kai epidomaton/entypa.html).

1. Είμαι ενήλικας και μένω μόνος/η μου. Γιατί να υποβάλουν την αίτηση οι γονείς μου;

Με βάση τον Περί Κρατικής Φοιτητικής Μέριμνας Νόμο του 2015 έως 2022, οικογένεια ορίζεται ως εξής:

(α) οι γονείς όταν συζούν και τα κοινά τους τέκνα που ζουν κάτω από την ίδια στέγη, ή (β) πατέρας άγαμος, χήρος, διαζευγμένος και τα τέκνα του που ζουν κάτω από την ίδια στέγη, ή

(γ) μητέρα άγαμη, χήρα, διαζευγμένη και τα τέκνα της που ζουν κάτω από την ίδια στέγη, ή

(δ) φοιτητή/τρια, του/της οποίου/ας και οι δυο γονείς είναι νεκροί ή αγνοούμενοι ή έχει εγκαταλειφθεί από τους γονείς του/της, ή

(ε) έγγαμος/η φοιτητής/τρια, ο/η σύζυγος του/της, τα κοινά τους τέκνα που ζουν κάτω από την ίδια στέγη, ή

(στ) φοιτητής/τρια χήρος/α, διαζευγμένος/η και τα τέκνα αυτού/ής που ζουν κάτω από την ίδια στέγη.

Νοείται ότι στις περιπτώσεις (β), (γ) και (στ), όταν ο πατέρας ή η μητέρα ή ο/η φοιτητής/τρια έχει συνάψει νέο γάμο ο/η νυν σύζυγος και τα τέκνα αυτού/ής που ζουν κάτω από την ίδια στέγη συνυπολογίζονται στην έννοια της οικογένειας.

1. Είμαι μεταπτυχιακός/ή φοιτητής/τρια. Δικαιούμαι φοιτητική χορηγία και φοιτητικά επιδόματα;

Οι μεταπτυχιακοί φοιτητές δικαιούνται φοιτητική χορηγία, εφόσον πληρούν τις πρόνοιες του Νόμου. Ωστόσο, τα φοιτητικά επιδόματα δεν παραχωρούνται σε μεταπτυχιακούς φοιτητές.

1. Είμαι διδακτορικός/ή φοιτητής./τρια. Δικαιούμαι φοιτητική χορηγία και φοιτητικά επιδόματα;

Όχι, διδακτορικοί φοιτητές δεν έχουν δικαίωμα διεκδίκησης φοιτητικής χορηγίας και φοιτητικών επιδομάτων.

1. Τι θεωρείται εξαρτώμενο τέκνο;

Για σκοπούς του περί Κρατικής Φοιτητικής Μέριμνας Νόμου του 2015 έως 2022, "εξαρτώμενα τέκνα" ορίζονται τα τέκνα:

(α) ηλικίας μέχρι 18 ετών,

(β) ηλικίας μέχρι 19 ετών, εφόσον φοιτούν σε σχολείο Μέσης Εκπαίδευσης,

(γ) ηλικίας μέχρι 21 ετών, εφόσον υπηρετούν στην Εθνική Φρουρά,

(δ) που στερούνται μόνιμα της ικανότητας για αυτοσυντήρησή τους, ανεξαρτήτως ηλικίας,

(ε) που είναι φοιτητές/τριες και λαμβάνουν φοιτητική χορηγία.

1. Πώς καθορίζονται τα μόρια για τα φοιτητικά επιδόματα κάθε χρόνο;

Βάσει του άρθρου 5 του περί Κρατικής Φοιτητικής Μέριμνας Νόμου του 2015 έως 2022, τα φοιτητικά επιδόματα παραχωρούνται αφού ληφθούν υπόψη οικονομικά, περιουσιακά και κοινωνικά κριτήρια, τα οποία καθορίζονται από το Υπουργικό Συμβούλιο, για επιδότηση συγκεκριμένων αναγκών. Οι δικαιούχοι φοιτητικών επιδομάτων προκύπτουν μετά από αξιολόγηση των αιτήσεών τους, η οποία γίνεται βάσει συστήματος μοριοδότησης που προσμετρά τα οικονομικά και κοινωνικά κριτήρια, μέχρι εξαντλήσεως των διαθέσιμων πιστώσεων κάθε ακαδημαϊκού έτους.

1. Έχω ξεκινήσει σπουδές το Εαρινό εξάμηνο (δηλαδή Ιανουάριο ή Φεβρουάριο κάθε ακαδημαϊκού έτους). Μπορώ να κάνω αίτηση για κρατική φοιτητική μέριμνα;

Ναι, μπορείτε να υποβάλετε αίτηση, όμως θα πληρωθείτε μισή χορηγία που αντιστοιχεί στο ένα εξάμηνο.

1. Είμαι πρωτοετής φοιτητής/τρια και παρόλα αυτά δεν έχω λάβει φοιτητικό επίδομα πρωτοετών φοιτητών. Γιατί;

Για να είναι κάποιος φοιτητής δικαιούχος του επιδόματος πρωτοετών φοιτητών, δεν αρκεί μόνο να φοιτά στο πρώτο έτος σπουδών. Χρειάζεται, επίσης, να έχει συγκεντρώσει τον απαραίτητο αριθμό μορίων που κάθε χρόνο είναι διαφορετικός, καθότι το σύστημα μοριοδότησης αλλάζει λαμβάνοντας υπόψη τα οικονομικά και κοινωνικά κριτήρια τα οποία καθορίζονται από το Υπουργικό Συμβούλιο.

1. Βρίσκομαι στο 5ο έτος της φοίτησής μου, γιατί παρακολουθώ ακόμα εργαστήρια, ενώ οι σπουδές μου είναι τετραετείς. Δικαιούμαι και τον 5ο χρόνο φοιτητική χορηγία;

Δικαιούστε φοιτητική χορηγία, στην περίπτωση που υπολείπονται πιστωτικές μονάδες για να ολοκληρώσετε τις σπουδές σας. Σε αντίθετη περίπτωση, η κρατική φοιτητική μέριμνα, με βάση τον περί Κρατικής Φοιτητικής Μέριμνας Νόμο του 2015 έως 2022, παραχωρείται μόνο για την κανονική διάρκεια σπουδών. «Κανονική διάρκεια σπουδών» ο Νόμος ορίζει την ελάχιστη χρονική περίοδο φοίτησης που το εκπαιδευτικό ίδρυμα ανώτερης εκπαίδευσης καθορίζει για την συμπλήρωση των σπουδών για απόκτηση του σχετικού τίτλου σπουδών. Η περίοδος παραχώρησης της κρατικής φοιτητικής μέριμνας δύναται να παραταθεί πέραν της κανονικής διάρκειας σπουδών, μέχρι ένα ακαδημαϊκό έτος, στις περιπτώσεις μη συμμετοχής του φοιτητή σε εξετάσεις συγκεκριμένης εξεταστικής περιόδου εξαιτίας:

(α) σοβαρών λόγων υγείας του φοιτητή, όπως τούτο βεβαιώνεται από κρατικό ιατρικό λειτουργό

(β) μη διεξαγωγής εξετάσεων συγκεκριμένης εξεταστικής περιόδου, όπως τούτο βεβαιώνεται από τις αρχές του οικείου εκπαιδευτικού ιδρύματος.

Νοείται ότι, οι εν λόγω εξεταστικές περίοδοι όπου ο φοιτητής δεν συμμετείχε στις εξετάσεις πρέπει να εμπίπτουν στην κανονική διάρκεια σπουδών του φοιτητή.

1. Έχει δικαίωμα το Εκπαιδευτικό Ίδρυμα ή τρίτο πρόσωπο να υποβάλει αίτηση για φοιτητική χορηγία εκ μέρους του/ης αιτητή/τριας;

Όχι, δικαίωμα να υποβάλει αίτηση έχουν μόνο ο πατέρας ή η μητέρα του/ης φοιτητή/τριας ή ο/η ίδιος/α ο φοιτητής/τρια εφόσον είναι παντρεμένος/η, διαζευγμένος/η, χήρος/α ή ορφανός/η και από τους δύο γονείς. Ωστόσο, αν ο/η αιτητής/τρια επιθυμεί να πληρωθεί το εκπαιδευτικό ίδρυμα απευθείας, μπορεί να εξουσιοδοτήσει την Υπηρεσία Χορηγιών και Επιδομάτων ώστε να κατατεθεί το ποσό της χορηγίας σε λογαριασμό του εκπαιδευτικού ιδρύματος.

1. Όταν τα εισοδήματα ενός ή περισσότερων εκ των μελών της οικογένειας είναι μηδενικά, τι χρειάζεται να προσκομίσω;

Βεβαίωση από το Τμήμα Κοινωνικών Ασφαλίσεων ότι οι απολαβές είναι μηδενικές ή ότι δεν είναι εγγεγραμμένοι στο Μητρώο Κοινωνικών Ασφαλίσεων.

1. Τι δικαιολογητικά πρέπει να επισυνάψω με την αίτηση;

Όλα τα απαραίτητα δικαιολογητικά για την υποβολή της αίτησης αναφέρονται αναλυτικά στη σχετική Αίτηση (σελ. 11-13), η οποία είναι αναρτημένη στον σύνδεσμο [ΕΔΩ](http://archeia.moec.gov.cy/mc/631/aitisi_kratikis_foititikis_merimnas_2021_2022.pdf).

1. Πρέπει να επισυνάψω ξανά όλα τα δικαιολογητικά εάν έχω υποβάλει ξανά αίτηση για φοιτητική χορηγία τα προηγούμενα έτη;

Όχι, δε χρειάζεται να προσκομίσετε όλα τα δικαιολογητικά ξανά. Απαραίτητη είναι η προσκόμιση βεβαίωσης φοίτησης, τα εισοδήματα της οικογένειας και οποιοδήποτε άλλο πιστοποιητικό που δεν είχε υποβληθεί στο παρελθόν (π.χ. πιστοποιητικό γέννησης νέου μέλους, πιστοποιητικό διαζυγίου, θανάτου, αναπηρίας, πιστοποιητικό στράτευσης, βεβαίωση φοίτησης σε σχολείο Μέσης Εκπαίδευσης με επταετή φοίτηση, κλπ.).

24. Θα είναι ληξιπρόθεσμη η αίτησή μου για 1-2 μέρες καθυστέρησης μετά τη λήξη της υποβολής αιτήσεων;

Αιτήσεις που θα υποβληθούν ακόμα και 1 μέρα μετά την καθορισμένη ημερομηνία υποβολής αιτήσεων, θα θεωρούνται εκπρόθεσμες και θα απορρίπτονται.

25. Έχω δικαίωμα να υποβάλω αίτηση ακόμα και αν παρέλθει η καταληκτική ημερομηνία υποβολής αιτήσεων;

Ναι, έχετε δικαίωμα να υποβάλετε αίτηση. Ωστόσο, θα απορριφθεί διότι θα θεωρηθεί εκπρόθεσμη.

26. Δεν πήρα ειδοποίηση ότι η αίτησή μου έχει απορριφθεί. Γιατί;

Για όλες τις αιτήσεις που απορρίπτονται, οι αιτητές λαμβάνουν απορριπτική επιστολή στην ταχυδρομική διεύθυνση την οποία δήλωσαν στην αίτησή τους. Σε περίπτωση μη παραλαβής της επιστολής, παρακαλείστε όπως επικοινωνήσετε με τα κατά τόπους ταχυδρομεία ή με την Υπηρεσία μας.

27. Μπορείτε να ελέγξετε ότι έχουν έρθει τα πρόσθετα έγγραφα που σας έστειλα μέσω Mail, φαξ ή ΚΕΠ/ΚΕΠΟ;

Λόγω του μεγάλου όγκου εγγράφων που λαμβάνει η Υπηρεσία Χορηγιών και Επιδομάτων μέσω ηλεκτρονικού ταχυδρομείου, φαξ και από τα ΚΕΠ/ΚΕΠΟ, δεν είναι εφικτό οι λειτουργοί να ελέγχουν άμεσα αν έχουν παραληφθεί τα πρόσθετα έγγραφα κάθε αιτητή. Οι πολίτες παρακαλούνται όπως αναμένουν τουλάχιστον μία βδομάδα και μετά να επικοινωνούν με το λειτουργό που αναφέρεται στην επιστολή που έλαβαν.

28. Εάν λείπει ένα πιστοποιητικό ή βεβαίωση το οποίο θα μπορώ να έχω μετά την καταληκτική ημερομηνία υποβολής αιτήσεων, τι να κάνω;

Μπορείτε να υποβάλετε την αίτηση εμπρόθεσμα και να προσκομίσετε τα πρόσθετα έγγραφα σε μεταγενέστερο στάδιο εντός, όμως, του ίδιου έτους που υποβλήθηκε η αίτηση. Σε περίπτωση που τα πρόσθετα έγγραφα δεν αποσταλούν στην Υπηρεσία εντός του ίδιου έτους, τότε η αίτηση θα απορρίπτεται λόγω ελλιπών στοιχείων.